text: Toldere trækkes tilbage fra grænsen
  01 november 2011 kl. 07.53
  VK-regeringens grænsekontrol er fjernet af regeringens centrale koordinationsudvalg. Det skriver dagbladet "Der Nordschleswiger".
  Skatteminister Thor Möger Pedersen (SF) siger, at "regeringen er optaget af reel handling og ikke symbolpolitik".
  - Der er brug for en langt mere intelligent indsats. Derfor flytter vi nu de 50 ekstra toldere ind i landet, hvor de skal beskæftige sig med den grænseoverskridende kriminalitet i tæt samarbejde med politiet og andre myndigheder, siger han.
  Der kommer ifølge produktionsdirektør Steffen Nordmann Hansen fra Skatteministeriet fremover kun baglandspatruljer. Samtidig opsiger regeringen den dansk-tyske aftale fra 2008 om Frøslev-anlægget. Anlægget skulle oprettes 150 meter før den danske grænse.
  
  Det oprindelige projekt
  Det oprindelige projekt til omkring 10 millioner kroner blev vundet af firmaet Strøm Hansen A/S i Nørresundby. Firmaet vil ifølge avisen kræve kompensation fra staten.
  Grænseaftalen skrottes som bebudet af statsminister Helle Thorning-Schmidt (S) ved sit nylige besøg i Bruxelles.
  - Vi dropper de beslutninger, der har været om toldkontrol. Det vil så også sige, at de beslutninger, der har været helt tilbage i 2008, dem sætter vi i bero, sagde statsministeren.
  EU-Kommissionens formand, José Manuel Barroso, hilste regeringens beslutning velkommen.
  - Det var et emne, der skabte alvorlige bekymringer i kommissionen, og jeg er yderst glad for, at vi nu kan lægge det bag os, sagde Barroso.
  Statsministeren vil i stedet bekæmpe grænseoverskridende kriminalitet i samarbejde med nabolande som Sverige og Tyskland.
  - Vi skal selvfølgelig diskutere, hvordan man styrker Skat for netop at sikre, at man er årvågen i forhold til den grænseoverskridende kriminalitet, sagde Helle Thorning-Schmidt.
  